Document ID: 32014D0732

DEĊIŻJONI TA' IMPLIMENTAZZJONI TAL-KUMMISSJONI
tal-20 ta' Ottubru 2014
li temenda d-Deċiżjoni 2007/453/KE fir-rigward tal-istatus tal-BSE fil-Bulgarija, l-Estonja, il-Kroazja, il-Latvja, il-Lussemburgu, l-Ungerija, Malta, il-Portugall u s-Slovakkja
(notifikata bid-dokument C(2014) 7516)
(Test b'rilevanza għaż-ŻEE)
(2014/732/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabbilixxi regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered (1), u b'mod partikolari t-tielet subparagrafu tal-Artikolu 5(2) tiegħu,
Billi:
(1)
Ir-Regolament (KE) Nru 999/2001 jipprovdi li Stati Membri, pajjiżi terzi jew reġjuni tagħhom (“pajjiżi jew reġjuni”) għandhom ikunu kklassifikati skont l-istatus tagħhom tal-Enċifalopatija Sponġiformi Bovina (BSE) f'waħda minn tliet kategoriji: riskju ta' BSE negliġibbli, riskju ta' BSE kkontrollat, u riskju ta' BSE mhux determinat.
(2)
L-Anness tad-Deċiżjoni tal-Kummissjoni 2007/453/KE (2) jelenka l-pajjiżi jew ir-reġjuni skont l-istat tagħhom tal-BSE.
(3)
L-Organizzazzjoni Dinjija għas-Saħħa tal-Annimali (OIE) għandha rwol ewlieni fil-kategorizzazzjoni ta' pajjiżi jew reġjuni skont ir-riskju tagħhom tal-BSE. Il-lista fl-Anness tad-Deċiżjoni 2007/453/KE tikkunsidra r-Riżoluzzjoni Nru 20 - Recognition of the Bovine Spongiform Encephalopathy Risk Status of Member Countries (Rikonoxximent tal-Istatus tal-Enċefalopatija Sponġiformi Bovina tal-Pajjiżi Membri) - adottata mill-OIE f'Mejju 2013.
(4)
F'Mejju 2014, l-OIE adottat ir-Riżoluzzjoni Nru 18 - Recognition of the Bovine Spongiform Encephalopathy Risk Status of Member Countries (Rikonoxximent tal-Istatus ta' Riskju tal-Enċefalopatija Sponġiformi Bovina tal-Pajjiżi Membri) (3). Minbarra l-Istati Membri diġà elenkati fl-Anness tad-Deċiżjoni 2007/453/KE, dik ir-Riżoluzzjoni rrikonoxxiet li l-Bulgarija, l-Estonja, il-Kroazja, il-Latvja, il-Lussemburgu, l-Ungerija, Malta, il-Portugall, ir-Rumanija u s-Slovakkja għandhom riskju negliġibbli ta' BSE.
(5)
F'Ġunju 2014, l-OIE ssospendiet (4) l-istatus ta' riskju negliġibbli ta' BSE għar-Rumanija, b'effett mis-27 ta' Ġunju 2014, wara rapport li rċeviet id-Delegazzjoni tal-OIE fir-Rumanija dwar is-sejba ta' każ ta' BSE fir-Rumanija.
(6)
Għalhekk, il-lista fl-Anness tad-Deċiżjoni 2007/453/KE għandha tiġi emendata biex issir konformi mar-Riżoluzzjoni Nru 18 adottata mill-OIE f'Mejju 2014 u biex titqies id-Deċiżjoni sussegwenti tal-OIE li tissospendi r-riskju negliġibbli ta' BSE għar-Rumanija.
(7)
Għaldaqstant, id-Deċiżjoni 2007/453/KE għandha tiġi emendata skont dan.
(8)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2007/453/KE jinbidel bit-test fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-20 ta' Ottubru 2014.

Labels: 18
6